
ความรู้ใหม่ที่ได้จากการแสวงหาความรู้ที่เกี่ยวข้องกับการพัฒนางาน อพม.
“การเสริมสร้างเครือข่ายอาสาสมัครพัฒนาสังคมและความมั่นคงของมนุษย์  (อพม.) พื้นที่กรุงเทพมหานคร”
ความรู้ทางวิชาการหรือกรอบแนวความคิดที่ใช้ในการดำเนินการ

1. นโยบายขององค์กร/หน่วยงาน



โครงการอาสาสมัครพัฒนาสังคมและความมั่นคงของมนุษย์ (อพม.) ได้ดำเนินการมาตั้งแต่ปี 2546 เพื่อส่งเสริมให้ภาคประชาชนร่วมเป็นกลไกในการเชื่อมประสานการสำรวจติดตามรายงานสถานการณ์ทางสังคม เฝ้าระวังและเตือนภัยทางสังคม ประสานการช่วยเหลือผู้ประสบปัญหาและผลักดันให้เกิดการจัดทำแผนงานโครงการเพื่อป้องกันแก้ไขปัญหาสังคมในระดับหมู่บ้าน/ชุมชนให้ครอบคลุมทั่วถึงทุกพื้นที่ระดับหมู่บ้าน/ชุมชน ทั้งในส่วนภูมิภาคและกรุงเทพมหานคร โดยในช่วงปี พ.ศ. 2547 ที่ผ่านมา ในส่วนภูมิภาคได้มีการอบรมวิทยากรกระบวนการ จำนวน 7 รุ่น รวม 450 คน ซึ่งมี พมจ. 75 จังหวัดเป็นผู้ประสานงาน และเป็นเจ้าภาพในการขับเคลื่อนได้ให้การอบรม อพม. 72,861 คน ครบทุกหมู่บ้าน และปี 2548 จึงได้จัดให้มีการอบรม อพม. เพิ่มเติมในชุมชนเขตเทศบาลตำบล เทศบาลเมือง เมืองพัทยา และกรุงเทพมหานคร อีกประมาณ 9,000 ชุมชน ซึ่งอยู่ในกรุงเทพมหานคร 1,760 ชุมชน ใน 50 เขตการปกครอง               มีงบประมาณเพื่อดำเนินการทั้งสิ้น 773,500 บาท

2. ยุทธศาสตร์และทิศทางการพัฒนากระทรวงฯ (1)



กระทรวง พม. มีภารกิจตามพระราชบัญญัติปรับปรุงกระทรวง ทบวง กรม พ.ศ. 2545 คือ การพัฒนาสังคม การสร้างความเป็นธรรมและความเสมอภาคในสังคม การส่งเสริมและพัฒนาคุณภาพและความมั่นคงในชีวิต สถาบันครอบครัวและชุมชน และได้จัดกลุ่มประชาชนเป้าหมายเป็น 2 มติ คือ



กลุ่มที่ 1 กลุ่มที่พึ่งตนเองไม่ได้หรือช่วยเหลือตนเองไม่ได้ รัฐต้องดำเนินการด้วยการสร้างโอกาสให้บุคคลเหล่านั้นเข้าถึงบริการพื้นฐานทางสังคม โดยรัฐเป็นผู้จัดการทรัพยากรให้อย่างเป็นธรรม ตลอดจนมีหลักประกันที่มั่นใจได้ว่าการบริการทางสังคมตามความจำเป็นพื้นฐานในการดำรงชีวิตนั้น จะช่วยให้สามารถช่วยเหลือตนเองต่อไปได้มากที่สุด

(1) คัดจากบทนำของแผนปฏิบัติราชการ 4 ปี พ.ศ. 2548 – 2551 กระทรวง พม. มกราคม 2549



กลุ่มที่ 2 กลุ่มที่มีศักยภาพในการเรียนรู้หรือกลุ่มที่พึ่งตนเองได้อยู่แล้ว ต้องได้รับการสนับสนุนให้เกิดการเรียนรู้ตลอดชีวิต เพื่อให้รู้จักนำทุนทางวัฒนธรรมอันได้แก่ ความเอื้ออาทร การเกื้อกูล จารีตประเพณี ภูมิปัญญาท้องถิ่นมาประยุกต์ใช้เกิดจิตสำนึกดี และสร้างโอกาสให้ประชาคมมีส่วนร่วมในการพัฒนา และช่วยเหลือผู้ด้อยโอกาสทางสังคมอันจะทำให้เกิดสังคมที่มีคุณภาพและสมดุลในที่สุด



นอกจากนี้ยังได้รับมอบหมายจากคณะรัฐมนตรี เมื่อวันที่ 9 มีนาคม 2547 ให้รับผิดชอบตามเกณฑ์พื้นฐานในการดำรงชีวิตของคนไทยในด้านหลักประกันความมั่นคงเพื่อให้คนไทยเข้าถึงสิทธิพื้นฐานตามรัฐธรรมนูญ พ.ศ. 2540 และความจำเป็นขั้นพื้นฐานในการดำรงชีวิต และความมั่นคงในการดำรงชีวิต ทั้งนี้แผนการบริหารราชการแผ่นดิน พ.ศ. 2548 – 2551 กำหนดประเด็นยุทธศาสตร์ที่ตรงกับภารกิจของกระทรวงฯ คือการเสริมสร้างความมั่นคงของชีวิตและสังคม การเตรียมความพร้อมแก่สังคมเพื่อให้ผู้สูงอายุเป็นทรัพยากรที่มีคุณค่าของระบบเศรษฐกิจและสังคมของประเทศ การส่งเสริมและพัฒนาด้านสิทธิมนุษยชนให้เป็นที่ยอมรับในระดับสากล และมีเป้าหมายที่เกี่ยวข้อง 5 เรื่อง ได้แก่
1) ประชาชนทุกคนมีความมั่นคงในที่อยู่อาศัยและมีคุณภาพชีวิตที่ดี
2)  เด็กทุกคนต้องเข้าถึงหลักประกันการให้บริการอย่างทั่วถึงทุกหมู่บ้าน
3) เพิ่มกิจกรรมการเตรียมความพร้อมให้ผู้สูงอายุมีคุณค่าทางสังคม
4) ประชากรกลุ่มเป้าหมายเข้าถึงหลักประกัน และความเป็นธรรมตามหลักสิทธิมนุษยชนไม่น้อยกว่าร้อยละ 80
5) ขจัดความรุนแรงต่อสตรี เด็ก และการค้ามนุษย์



ซึ่งสอดคล้องกับสถานการณ์โครงสร้างของประเทศไทยที่แนวโน้มสัดส่วนผู้สูงอายุเพิ่มขึ้น ในขณะที่สัดส่วนของเด็กมีแนวโน้มลดลงจนน่าเป็นห่วง จึงจำเป็นอย่างยิ่งที่จะต้องเตรียมความพร้อมสู่การเปลี่ยนแปลงทางสังคม และการเป็นเศรษฐกิจฐานความรู้ เพื่อให้ประชาชนทุกกลุ่มและทุกวัยมีศักยภาพเพียงพอพร้อมรับการก้าวสู่สังคมผู้สูงอายุ โดยไม่ละเลยกลุ่มเป้าหมายในมิติหลักของกระทรวงฯ



ได้กำหนดวิสัยทัศน์กระทรวงฯ คือ เป็นองค์กรธรรมาภิบาล และกลไกระดับชาติในการสร้างความร่วมมือเพื่อบูรณาการการพัฒนาสังคม การพัฒนาคุณภาพชีวิต และคืนความเข้มแข็งสู่ชุมชน สร้างสังคมสมดุลบนพื้นฐานความรู้ที่นำไปสู่ความยั่งยืน ซึ่งมีพันธกิจหลักคือ
1. เพิ่มประสิทธิภาพของการคุ้มครองทางสังคม
2. พัฒนาหลักประกันความมั่นคงในการดำรงชีวิต
3. สร้างสถาบันครอบครัวและชุมชนเข้มแข้ง



ได้กำหนดประเด็นยุทธศาสตร์ไว้ 5 ด้าน ได้แก่



1. เสริมสร้างกลไกการคุ้มครองทางสังคม เพื่อจัดการกับระบบที่ส่งผลต่อความเป็นธรรม โดยเฉพาะการกระจายทรัพยากรให้กับประชาชนกลุ่มต่างๆ ทั้งกลุ่มที่พึ่งพาตนเองไม่ได้ และกลุ่มด้อยโอกาส เป็นต้น



2. สร้างหลักประกันให้เป็นโอกาส เพื่อสร้างกระบวนการและมาตรการในรูปแบบที่หลากหลายสำหรับประชาชนแต่ละกลุ่มเป้าหมายให้เข้าถึงหลักการและการคุ้มครองของรัฐ



3. พัฒนาศักยภาพความมั่นคงในการดำรงชีวิต เพื่อสร้างทักษะชีวิต และประสบการณ์ในการดำเนินชีวิตอย่างมีคุณภาพและมั่นคง



4. พัฒนาสังคมสมดุล เพื่อส่งเสริมให้ประชาชนกลุ่มเป้าหมายที่พึ่งพาตนเองได้มีส่วนร่วมในการพัฒนาสังคม อันส่งผลให้สถาบันครอบครัวมีความเข้มแข็ง ในขณะเดียวกันเมื่อชุมชนเข้มแข็งจะส่งผลกระทบที่ยั่งยืนต่อสภาพแวดล้อม ครอบครับ และคน



5. ปรับระบบบริหารจัดการ เพิ่มประสิทธิภาพ ความทันสมัย และความโปร่งใสในการทำงาน เพื่อเป็นกลไกในการขับเคลื่อนองค์กรให้สามารถจัดการบริการได้ตรงความต้องการของประชาชนและคุ้มค่า

3. แนวคิดการพัฒนาสังคม สวัสดิการสังคมและความมั่นคงของมนุษย์ (2)


1. การพัฒนาสังคม หมายถึง กระบวนการเปลี่ยนแปลงสภาวะทางสังคมที่เป็นอยู่ให้ไปสู่เป้าประสงค์ที่กำหนดไว้ โดยการระดมทรัพยากรและการมีส่วนร่วมของสมาชิกในสังคมเพื่อใช้เป็นพลังขับเคลื่อนไปสู่เป้าประสงค์ได้อย่างมีประสิทธิภาพ มีความเป็นธรรม มีความเสมอภาคแต่เกิดประโยชน์แก่คนส่วนใหญ่ ซึ่งมีแนวคิดหลักๆ 4 แนวคิด คือ



1.1 แนวคิดการพัฒนาอย่างยั่งยืน เป็นแนวทางที่ประเทศต่างๆ ควรใช้ในการกำหนดยุทธศาสตร์การพัฒนาของประเทศตนเอง หมายถึง การพัฒนาที่สนองตอบต่อความต้องการในปัจจุบันโดยไม่ไปขัดขวางการบรรลุความต้องการของคนรุ่นต่อไปในอนาคต คือจะต้องไม่ไปทำลายสิ่งแวดล้อมและทำลายสวัสดิการของมนุษย์ในอนาคต และจะต้องนำคุณค่าของมนุษย์และวัฒนธรรมเป็นแกนกลางในการพัฒนาด้วย ซึ่งพระธรรมปิฎก (ป.อ. ปยุตโต) ได้ชี้ให้เห็นว่าความยั่งยืนที่เสนอมานั้น ยังคงเป็นความยั่งยืนที่มีเป้าหมายในการพัฒนาเศรษฐกิจเป็นหลัก เพียงแต่ให้ลดการทำลายสิ่งแวดล้อมลงไปเท่านั้น ต้องมองการพัฒนาอย่างเป็นองค์รวมและมีการบูรณาการกันอย่างเป็นระบบ คือ เป็นการพัฒนาอย่างสมดุล โดยมีเป้าหมายเพื่อเข้าถึงความจริงของธรรมชาติตามระบบความสัมพันธ์แห่งเหตุปัจจัยของสรรพสิ่ง ทั้งตัวมนุษย์สังคม ธรรมชาติแวดล้อม และเทคโนโลยี (พระธรรมปิฏก , 2546)

(2) เรียบเรียงจากคู่มือ แนวคิดการพัฒนาสังคม สวัสดิการสังคม และความมั่นคงของมนุษย์ ของ ผศ.ดร.  พิชาย รัตนดิลก ณ ภูเก็ต คณะพัฒนาสังคมและสิ่งแวดล้อม สถาบันบัณฑิตพัฒนบริหารศาสตร์ วันที่ 26 – 27 มิถุนายน 2549 โดย สำนักงาน พมจ. ปทุมธานี
· ระบบมนุษย์ แบ่งเป็น 3 ระบบย่อย คือ ระบบชีวิตเชิงกายภาพ ระบบของจิตใจที่ทำงานตามจิตยาม และระบบการดำเนินชีวิต (ระบบพฤติกรรม)
· ระบบสังคม เป็นระบบแห่งความสัมพันธ์ระหว่างกัน โดยเกิดจากเจตจำนงของมนุษย์ เช่น ระบบการปกครอง ระบบสวัสดิการ เป็นต้น
· สิ่งแวดล้อม คือ สรรพสิ่งที่เป็นธรรมชาติ ซึ่งเอื้ออำนวยในการดำรงชีวิตของมนุษย์
· เทคโนโลยี เป็นเครื่องมือที่มนุษย์ใช้กระทำต่อมนุษย์เอง ต่อสังคม และต่อสิ่งแวดล้อม



กระบวนการพัฒนาแบบยั่งยืนตามแนวทางของพระธรรมปิฏก มี 2 ขั้นตอน คือ



1) การพัฒนาคน โดยให้คนเป็นศูนย์กลางของการพัฒนา และพัฒนาคนนั้นจะต้องพัฒนาทั้งด้านพฤติกรรม จิตใจ และปัญญา
· ด้านพฤติกรรม ให้เป็นพฤติกรรมที่ไม่เบียดเบียน และมีการสร้างความเกื้อกูลซึ่งกันและกัน หาเลี้ยงชีพโดยสุจริต ไม่ก่อภัยต่อตนเอง ผู้อื่นและสิ่งแวดล้อม ให้รู้จักประมาณการในการบริโภค เน้นคุณค่าที่แท้ และไม่เสพสิ่งมึนเมา แสวงหาความสุขที่อิงธรรมชาติ หาสุขแบบประสานร่วมมือกัน และการให้ซึ่งกันและกัน สรุปคือการพัฒนาคนให้รู้จักการให้ควบคู่กับการได้อย่างสมดุลกัน
· ด้านจิตใจ ประกอบด้วย 6 เสาหลัก
1) จิตสำนึกแห่งการสร้างสรรค์ (จินตนาการ) ซึ่งทำยากเด็กส่วนใหญ่ถูก Block ต้องฟูมฟักตั้งแต่แรกเกิดด้วยความรัก เอาใจใส่ เล่านิทาน มีศิลปในการเลี้ยงดูเด็ก
2) จิตแห่งความปรารถนาดีต่อกัน เมตตา กรุณา มุทิตา อุเบกขา การเกลียด และทำลายมิใช่ธาตุแท้ของมนุษย์
3) จิตแห่งการรักธรรมชาติ ต้องพึ่งพากัน ไม่ทำลาย ธรรมชาติจะไม่ลงโทษ
4) จิตแห่งสันโดษ รู้จักพอใจ และพอเพียง ไม่ดิ้นรนแสวงหาสิ่งอื่นโดยไม่ชอบธรรม
5) จิตแห่งอิสรภาพ อิสรภาพทางความคิด ไม่หวาดกลัว เป็นทาส มีความรับผิดชอบ พึ่งตนเอง โดยมีสติเป็นตัวกำกับ
6) จิตแห่งอุดมคติ มีปณิธานในการปฏิบัติงาน การสร้างสรรค์สิ่งดีงาม ยึดมั่นในหลักการ และการเข้าถึงจุดหมายแห่งชีวิตที่ดีงามสมบูรณ์
· ด้านปัญญา ควรพัฒนาการใช้ปัญญาตามหลักโยนิโสมนสิการ ซึ่งเน้นความคิดอย่างเป็นระบบ พิจารณาปัญหาและสรรพสิ่งอย่างสืบสาวลงลึกถึงเหตุปัจจัยที่ทำให้เกิดผลขึ้นมา ระบบการเปรียบเทียบและจำแนกคุณค่าสรรพสิ่ง รวมทั้งระบบคิดที่มีจุดมุ่งหมายเพื่อปัดเป่าความเชื่อ ค่านิยม และแนวคิดที่ผิด รวมทั้งให้รู้จักและเข้าใจโลกและชีวิตตามความเป็นจริง เพื่อสร้างประโยชน์สุขแก่โลก
“การหลอกตัวเองคือโศกนาฏกรรมที่ร้ายแรงที่สุดของมนุษย์”




2) การพัฒนาที่ยั่งยืน โดยคนในฐานะที่เป็นแกนกลางต้องไปประสานปรับเปลี่ยนระบบความสัมพันธ์องค์รวมใหญ่เป็นบูรณาการ เพื่อให้เป็นระบบแห่งการดำรงอยู่ด้วยดี มีสมดุลอย่างต่อเนื่อง ระบบการพัฒนาที่ยั่งยืน พระธรรมปิฏกเห็นว่าเป็นผลที่มาจากการพัฒนาคนและเกิดขึ้นเมื่อระบบความสัมพันธ์ระหว่างมนุษย์ สังคม ธรรมชาติ และเทคโนโลยี มีความสมดุลกัน โดยเสนอแนวทางพัฒนาระบบ ดังนี้
(1) มนุษย์ในฐานะที่เป็นมนุษย์ ควรจัดการศึกษา และจัดสรรปัจจัยเกื้อหนุน เพื่อช่วยให้มนุษย์แต่ละชีวิตเจริญงอกงามเข้าถึงความเป็นมนุษย์สมบูรณ์ และมนุษย์ในฐานะที่เป็นทรัพยากร พึงพัฒนาให้เป็นทรัพยากรที่มีคุณภาพ โดยมีสุขภาพดี ขยันอดทน รับผิดชอบ มีความรู้ ความสามารถ มีทักษะ พร้อมเป็นกำลังในระบบเศรษฐกิจและสังคม
(2) สังคม ดำเนินการพัฒนาโดยสร้างบรรยากาศแห่งการไม่เบียดเบียนกัน บรรยากาศแห่งการช่วยเหลือเกื้อกูลพิทักษ์ และปกป้องบุคคลที่มีกำลังน้อยและด้อยโอกาสให้รอดพ้นจากการถูกเบียดเบียน รวมทั้งมีมาตรการพิทักษ์ป้องกันไม่ให้คนเบียดเบียนทำลายธรรมชาติและสิ่งแวดล้อม
(3) ธรรมชาติ จะต้องทำให้สังคมตระหนักว่ามนุษย์ไม่ได้แยกตัวจากธรรมชาติแต่เป็นส่วนหนึ่งของธรรมชาติ โดยอยู่ร่วมกับธรรมชาติโดยสันติ ไม่ทำร้ายเอาเปรียบธรรมชาติหรือมุ่งนำธรรมชาติมารับใช้ตนจนเกินขอบเขต
(4) เทคโนโลยี ควรผลิตและใช้เทคโนโลยีเพื่อแก้ปัญหาและอนุรักษ์ธรรมชาติ เช่น เทคโนโลยี เพื่อกำจัดน้ำเสีย ขยะ เป็นต้น และควรใช้เทคโนโลยีอย่างรู้เท่านั้นและปัญญา ไม่ใช้ด้วยตัณหาที่หลงใหลในสิ่งที่เป็นคุณค่าเทียม



1.2 แนวคิดเศรษฐกิจพอเพียง ที่พระบาทสมเด็จพระเจ้าอยู่ฯ พระราชทานแก่พลเมืองไทย ในฐานะที่เป็นเป้าประสงค์ของทิศทางการพัฒนาประเทศคือ “การให้ประชาชนดำเนินชีวิตด้วยความพอเพียงหรือพอประมาณ ซึ่งอยู่บนทางสายกลางระหว่างความฟุ่มเฟือยกับความกระเบียดกระเสียน โดยยึดค่านิยมทางพุทธธรรมหรือจริยธรรมของศาสนาเป็นเหตุผลในการ
ดำเนินชีวิต ได้แก่ การไม่โลภ ไม่เอารัดเอาเปรียบผู้อื่น และซื่อสัตย์สุจริต ในการผลิตนั้นเน้นการผลิตเพื่อบริโภค โดยหน่วยการผลิตพึ่งตนเองได้อย่างน้อยหนึ่งในสี่ของกิจกรรมทางเศรษฐกิจของประเทศ ซึ่งจะทำให้ประชาชนพัฒนาไปอยู่ในฐานะถึงระดับความพอมี พอกิน และพอใช้” โดยได้บรรจุไว้ในแผนพัฒนาเศรษฐกิจและสังคมฉบับที่เก้าดังนี้ “การพัฒนาประเทศไทยจะยึดหลักปรัชญาเศรษฐกิจพอเพียงให้การพัฒนาอยู่บนพื้นฐานของความสมดุลพอดี และพอประมาณอย่างมีเหตุผลนำไปสู่สังคมที่มีคุณภาพทั้งทางเศรษฐกิจ สังคม และการเมือง สามารถพึ่งตนเอง             มีภูมิคุ้มกัน และรู้เท่าทันโลก คนไทยส่วนใหญ่มีการศึกษาและรู้จักเรียนรู้ต่อเนื่องตลอดชีวิต เป็นคนดี มีคุณธรรม และซื่อสัตย์สุจริตอยู่ในสังคมแห่งภูมิปัญญาและการเรียนรู้ สามารถรักษาภูมิปัญญาท้องถิ่นควบคู่ไปกับการสืบสานวัฒนธรรมประเพณีที่ดีงาม ดำรงไว้ซึ่งคุณธรรม และคุณค่าของสังคมไทยที่มีความสมานฉันท์และเอื้ออาทรต่อกัน อันจะเป็นรากฐานของการพัฒนาประเทศอย่างสมดุล มีคุณภาพ และยั่งยืน” (สำนักงานคณะกรรมการพัฒนาการเศรษฐกิจและสังคมแห่งชาติ , 2544) 



แนวคิดเศรษฐกิจพอเพียงนี้มีเป้าประสงค์ที่มุ่งเน้นให้ประชาชนในภาคการผลิตทั้งภาคเกษตรและอุตสาหกรรมสามารถพึ่งตนเองได้ก่อนเป็นอันดับแรก โดยยึดหลักธรรมของศาสนาเรื่องการไม่เอาความโลภเป็นที่ตั้ง รู้จักประมาณตนอย่างมีเหตุมีผล และเอื้ออาทรซึ่งกันและกัน และเมื่อหน่วยการผลิตในระดับย่อยมีความเข้มแข็งมากขึ้น จึงก่อให้เกิดการรวมกลุ่มเพื่อพัฒนาการผลิต และขยายการจัดจำหน่ายออกไปภายนอกทั้งระดับจังหวัด ประเทศ และต่างประเทศในที่สุด แนวคิดนี้เป็นแนวคิดการพัฒนาที่มีปรัชญาตรงข้ามกับการพัฒนาแบบทุนนิยม ซึ่งเน้นปรัชญาบริโภคนิยม กระตุ้นความโลภ ความอยากได้ และทำให้ประชาชนเป็นหนี้ในที่สุด ดังนั้นการใช้แนวคิดเศรษฐกิจพอเพียงเป็นแนวทางในการพัฒนาสังคมทั้งในระดับเป้าประสงค์และกระบวนการพัฒนา นับได้ว่าเป็นทางเลือกที่สำคัญที่จะทำให้ประชาชนไทยเป็นอิสระ และพึ่งตนเองจากการครอบงำของระบบบริโภคนิยม และทำให้ประเทศไทยลดการพึ่งพาจากต่างชาติได้มากยิ่งขึ้น



1.3 แนวคิดวัฒนธรรมชุมชน และภูมิปัญญาท้องถิ่น ฉัตรทิพย์ นาถสุภา ได้ชี้ให้เห็นว่าชุมชนไทยมีลักษณะเด่น 3 ประการ คือ (1) มีแรงเกาะเกี่ยวภายในชุมชนเหนียวแน่นเชิงเครือญาติ มีวัฒนธรรมของความมีน้ำใจเอื้ออาทร (2) การคงอยู่ของฐานทรัพยากรที่อุดมสมบูรณ์เป็นระยะยาวนาน (3) รัฐและระบบทุนไม่ปรารถนาเข้าไปแทรกแซงอย่างเต็มที่ในหมู่บ้าน ดังนั้น แนวคิดการพัฒนาแบบวัฒนธรรมชุมชน โดยมีเป้าประสงค์ให้ชาวบ้านพึ่งตนเองได้                      มีกระบวนการพัฒนา 6 ขั้นตอน ดังนี้
1) การพัฒนาจะต้องดำเนินการเป็นกลุ่ม (Collective)
2) การสร้างจิตสำนึกช่วยเหลือซึ่งกันและกัน (Mutual Aid) การรวมกลุ่มต้องเป็นไปอย่างสมัครใจไม่บังคับ
3) การตอกย้ำจิตสำนึกที่สร้างขึ้นมาให้ดำรงอยู่และขยายออกไปทั่วทั้งหมู่บ้าน
4) การรวมตัวในรูปสหพันธ์ หรือในลักษณะเครือข่าย เพื่อช่วยเหลือซึ่งกันและกันระหว่างหมู่บ้าน และเป็นการเพิ่มศักยภาพในการดำเนินงานของแต่ละองค์กรให้เข้มแข็งยิ่งขึ้น
5) การประสานวัฒนธรรมระหว่างชนชั้นกลางในเมือง ซึ่งมีความรู้สมัยใหม่และข้อมูลข่าวสาร กับชาวบ้าน ซึ่งมีความหลากหลายของภูมิปัญญาจะเป็นการเสริมพลังในการพัฒนา
6) การสร้างความสัมพันธ์ที่เหมาะสมระหว่างชุมชนกับสิ่งแวดล้อม โดยชุมชนอาศัยวัฒนธรรมและภูมิปัญญาดั้งเดิมในการอนุรักษ์และอยู่ร่วมกับสิ่งแวดล้อม ซึ่งจะทำให้ชุมชนมีคุณภาพชีวิตที่ดีอย่างต่อเนื่อง เช่น การบวชต้นไม้ , การทำพิธีกรรมสืบชะตาแม่น้ำ ฯลฯ



นพ. ประเวศ วะสี (2535) ได้ชี้ให้เห็นว่าภูมิปัญญาท้องถิ่นเป็นวัฒนธรรมพื้นฐานของสังคมไทย การพัฒนาสังคมควรจะตั้งอยู่บนพื้นฐานดังกล่าว เพื่อจะทำให้เกิดความมั่นคงไม่โยกคลอนง่าย เป้าประสงค์ของการพัฒนาสังคมที่ใช้ภูมิปัญญาท้องถิ่นคือ การทำให้สังคมไทยพึ่งตนเองได้โดยมีรากฐานที่แน่นหนา และสร้างพลังให้กับชาติ ภูมิปัญญาท้องถิ่นมีลักษณะสำคัญ 3 ประการ คือ
1) มีลักษณะเฉพาะในแต่ละท้องถิ่น เพราะเกิดมาจากประสบการณ์และบทเรียนของผู้คนในท้องถิ่นนั้นๆ
2) มีความเชื่อมโยงหรือบูรณาการสูง ทั้งทางกาย ใจ สังคม และสิ่งแวดล้อม อาทิ ความคิดเรื่องพระแม่ธรณี รุกขเทวดา ซึ่งเป็นตัวอย่างการนำเอาธรรมชาติเชื่อมโยงกับจิตใจของมนุษย์ ทำให้มนุษย์เคารพธรรมชาติและไม่ทำลายธรรมชาติ
3) มีความเคารพผู้อาวุโส เพราะผู้อาวุโสเป็นผู้รู้มีประสบการณ์ และผ่านชีวิตมากกว่า



ภูมิปัญญาท้องถิ่น สามารถจำแนกออกเป็นหลายลักษณะ เช่น ภูมิปัญญาด้านการเกษตรผสมผสาน หรือวนเกษตร ซึ่งเป็นการปลูกพืชหลากชนิดผสมผสานกัน ภูมิปัญญาด้านการแพทย์ การใช้สมุนไพร หรือการนวดต่างๆ ภูมิปัญญาด้านสังคม เช่น การจัดประเพณีพิธีกรรมต่างๆ       ภูมิปัญญาด้านอาหาร และภูมิปัญญาด้านหัตถกรรม เป็นต้น



กระบวนการในการพัฒนาภูมิปัญญาท้องถิ่นนั้น เสรี พงศ์พิศ (2535) ได้นำเสนอในบทความ “วัฒนธรรมพื้นบ้าน รากฐานของการพัฒนา” ไว้ว่า มี 4 ลักษณะ ดังนี้



1) การอนุรักษ์ เป็นการเก็บรวบรวมโบราณวัตถุ สิ่งของเครื่องใช้ เรื่องราวคำบอกเล่า คำสอน นิทาน ตำนาน  การละเล่น ประเพณี ศิลปหัตถกรรมต่างๆ โดยหน่วยงานราชการหรือเอกชนในท้องถิ่นอาจสนับสนุนการดำเนินการในลักษณะนี้ รวมทั้งการยกย่อง เชิดชูเกียรติ ให้การยอมรับ ปราชญ์ชาวบ้าน และวิถีพื้นบ้าน การอนุรักษ์จะทำให้ชาวบ้านเกิดความภูมิใจในมรดกทางวัฒนธรรมของตนเอง



2) การฟื้นฟู วัฒนธรรม และภูมิปัญญาควรมีการฟื้นฟู เช่น การลงแขก การผูกเสี่ยวทางภาคอีสาน หรือพันธุ์ไม้พื้นบ้าน การฟื้นฟูนั้น หากมีการปรับปรุงลักษณะบางประการของภูมิปัญญาเพื่อให้สอดคล้องกับสภาพแวดล้อมในปัจจุบัน ก็จะทำให้ภูมิปัญญานั้นได้รับการยอมรับและขยายตัวออกไป รูปแบบการฟื้นฟูอาจทำได้ในหลายรูปแบบทั้งการแสวงหาผู้รู้การจัดอบรม   จัดอบรม หรือการจัดกิจกรรมขึ้นมา



3) การประยุกต์ ภูมิปัญญาบางอย่างอาจประยุกต์โดยการผสมผสานระหว่างสิ่งเก่ากับสิ่งใหม่กลายเป็นเทคโนโลยีขึ้นมา เช่น การทอผ้า การออกแบบลายผ้า หรือการรักษาโรคโดยที่ไม่ทำลายคุณค่าดั้งเดิม เช่น การผสมระหว่างแผนสมัยใหม่กับแพทย์แผนโบราณ โดยแพทย์สมัยใหม่อาจรักษาสภาพร่างกายเชิงกายภาพ ขณะแพทย์แผนโบราณอาจมีพิธีกรรมที่ส่งผลต่อกำลังใจของผู้ป่วยให้เข้มแข็งขึ้น เป็นต้น



4) การสร้างใหม่ ภูมิปัญญาท้องถิ่นอาจสร้างใหม่ โดยนำของเดิมมาสังเคราะห์ เช่น กรณีเครื่องดนตรีโปงลาง เพิ่งมีการคิดประดิษฐ์ขึ้นมาเมื่อประมาณสามสิบกว่าปีที่ผ่านมาการสร้างใหม่ที่สำคัญประการหนึ่ง ซึ่งเกิดได้โดยการดำเนินงานของหน่วยงานรัฐ คือ การรับรองสถานภาพนิติบุคคลทางกฎหมายขององค์กรชาวบ้าน ซึ่งจะทำให้ชาวบ้านมีอำนาจในการตัดสินใจ การบริหารจัดการด้วยตนเอง และสามารถดำเนินการพัฒนาด้วยตนเอง



1.4 แนวคิดทุนทางสังคม (Social Capital) ทุนทางสังคมเป็นการลงทุนด้านความสัมพันธ์ทางสังคม ซึ่งผู้ลงทุนคาดหวังว่าจะได้รับผลตอบแทนไม่ทางใดก็ทางหนึ่ง เช่น การสร้างศรัทธา ดำเนินชีวิตตามกฎเกณฑ์ มีคนรู้จักมากก็จะมีทุนทางสังคมสูง ทุนทางสังคมมีลักษณะคล้ายกับทุนในรูปแบบอื่นๆ ทุนทางสังคมสร้างผลิตภาพ สร้างโอกาส ในการทำงานให้บรรลุเป้าประสงค์ ซึ่งไม่สามารถบรรลุได้หากขาดทุนทางสังคม เช่น กลุ่มที่มีสมาชิกมีความซื่อสัตย์ และไว้วางใจซึ่งกันและกัน ย่อมมีโอกาสทำงานบรรลุความสำเร็จมากกว่ากลุ่มที่ขาดสิ่งเหล่านี้ 




ทุนทางสังคม เป็นลักษณะเด่นขององค์กรทางสังคมสามารถปรับปรุงประสิทธิภาพของสังคมโดยการส่งเสริมเกื้อหนุน การร่วมมือในการดำเนินงานซึ่งกันและกัน ซึ่งมีองค์ประกอบเชื่อมโยงปฏิสัมพันธ์กันอย่างเป็นระบบ ได้แก่




- ความไว้วางใจ (Trust) ความเชื่อถือซึ่งกันและกันระหว่างคนและกลุ่ม เช่น การเล่นแชร์ การสัญญา ฯลฯ ความเชื่อถือศรัทธาเป็นกลไกในการเกื้อหนุนให้ระบบการช่วยเหลือซึ่งกันและกันทางการเงินของชาวบ้านดำเนินไปอย่างราบรื่น และมีสมรรถนะความเชื่อถือศรัทธาจึงเปรียบเสมือนทรัพยากรด้านศีลธรรมที่ยิ่งใช้มากก็ยิ่งเพิ่มแต่หากไม่ใช้ก็จะลดลง




- บรรทัดฐาน (Norms) เป็นความคาดหวังร่วมของบุคคลหรือสมาชิกกลุ่มต่อพฤติกรรมที่พึงแสดงออกมาว่าเป็นพฤติกรรมที่เหมาะสมและพึงปรารถนาหรือไม่เพียงไร บรรทัดฐานคล้ายกับกฎ หรือระเบียบที่ไม่เป็นทางการ ซึ่งบุคคลในครอบครัว กลุ่ม ชุมชน หรือสังคมยึดถือร่วมกัน บรรทัดฐานจะได้รับการปลูกฝังและดำรงอยู่ได้โดยการที่มีผู้นำทำเป็นแบบอย่างและโดยการกล่อมทางสังคมทั้งโดยผ่านและไม่ผ่านสถาบันการศึกษา รวมทั้งการแทรกแซงทางสังคม
ตัวอย่าง บรรทัดฐานที่มีความสำคัญทำให้เกิดความเชื่อถือไว้ใจกัน คือ บรรทัดฐานของการพึ่งพาช่วยเหลือซึ่งกันและกัน ระบบเอาแรงหรือลงแขกในสังคมไทย หากผู้ใดละเมิดบรรทัดฐานนี้ เขาย่อมได้รับการแทรกแซงทางสังคมไม่ทางใดก็ทางหนึ่ง เช่น การไม่คบหาสมาคมด้วย เป็นต้น




- เครือข่ายทางสังคม (Networks) เป็นการเชื่อมโยงของหน่วยทางสังคมบนพื้นฐานที่เท่าเทียมกันมีเป้าหมายร่วมกัน มีการช่วยเหลือ การแลกเปลี่ยนทรัพยากร ข้อมูลข่าวสาร และจัดกิจกรรมร่วมกัน ตัวอย่าง องค์กรอาสาสมัครเป็นรูปแบบสำคัญอย่างยิ่งของทุนทางสังคม เพราะกิจกรรมที่เกิดขึ้นจากการดำเนินงานขององค์กรจะส่งเสริมความเข้มแข็งให้กับบรรทัดฐานของการช่วยเหลือซึ่งกันและกัน ส่งเสริมให้เกิดการสื่อสารและการไหลเวียนของข้อมูลข่าวสารเกี่ยวกับความซื่อสัตย์และพฤติกรรมต่างๆ ของบุคคล ปฏิสัมพันธ์ของสมาชิกในเครือข่ายสังคมเป็นพลังในการทำให้ทุนทางสังคมดำรงรักษาและสร้างความสำเร็จให้กับกลุ่มได้



1.5 สรุป แนวคิดการพัฒนาสังคม ทั้ง 4 นี้ จะเกิดประโยชน์ต่อการดำเนินงานของ พม. และ พมจ. กล่าวคือ




1) แนวคิดการพัฒนาแบบยั่งยืนเป็นแนวคิดที่มีการผลักดันจากทางสากลและนำมาพัฒนาต่อโดยนักปราชญ์ทางศาสนาของสังคมไทย โดยชี้ให้เห็นถึงความสมดุลระหว่างมนุษย์ สังคม สิ่งแวดล้อม และเทคโนโลยี ซึ่งถือว่าเป็นรากฐานที่สำคัญต่อการพัฒนาสังคม ในฐานะที่เป็นเป้าประสงค์และผลลัพธ์ที่พึงปรารถนาของการพัฒนาสังคม




2) แนวคิดเศรษฐกิจพอเพียงของพระบาทสมเด็จพระเจ้าอยู่หัวฯ เป็นแนวคิดสำคัญในการสร้างความเข้มแข็งให้กับสังคมไทย เพื่อเผชิญหน้ากับวิกฤติการณ์ทางเศรษฐกิจที่เกิดขึ้นแล้วในอดีต และอาจจะเกิดขึ้นอีกในอนาคต




3) แนวคิดวัฒนธรรมชุมชนและภูมิปัญญาท้องถิ่น ซึ่งถือได้ว่าเป็นรากเหง้าและเป็นกระบวนการสำคัญในการนำสิ่งที่มีอยู่ในสังคมไทยมาพัฒนาและสร้างความเข้มแข็ง เพราะหากมีการนำไปปฏิบัติจริง และเกิดประสิทธิผลแล้ว ก็จะทำให้ประชาชนเกิดความภูมิใจ มีจิตสำนึกในการพัฒนานำไปสู่การพึ่งตนเอง และเป็นแหล่งในการสะสมและพัฒนาทุนทางสังคมต่อไป




4) แนวคิดทุนทางสังคมซึ่งเป็นกระบวนการตัวชี้วัด รวมถึงผลลัพธ์ที่เกิดขึ้นมา หากบุคคล องค์กร และสังคม มีทุนทางสังคม แนวคิดนี้ช่วยให้มองเห็นถึงแนวทางและกระบวนการพัฒนาสังคมได้อย่างชัดเจนและเหมาะสมที่จะประยุกต์ใช้ในสังคมไทย ซึ่งเป็นสังคมที่มีความร่ำรวยทุนทางสังคมเป็นพื้นฐานอยู่แล้ว โดยการทำให้ทุนทางสังคมที่กระจัดกระจายอยู่ได้รวมกันอย่างเป็นระบบ และอยู่ในสภาพที่เหมาะสมในการใช้ประโยชน์ต่อไป

2. แนวคิดสวัสดิการสังคม



ความหมาย “สวัสดิการสังคม” ที่เป็นที่ยอมรับของสากลในปัจจุบัน หมายถึง “การปฏิบัติการขององค์กร และสถาบันทางสังคมทั้งภาครัฐและภาคเอกชน โดย
(1) การช่วยเหลือ เยียวยา บรรเทา และแก้ปัญหาความเดือดร้อนของบุคคล ครอบครัว กลุ่มชน และชุมชน
(2) การทดแทนฟื้นฟูสิ่งที่จำเป็นต่อชีวิตส่วนบุคคลและครอบครัว
(3) การป้องกันปัญหา และ
(4) การส่งเสริมพัฒนาศักยภาพทั้งด้านร่างกาย ทักษะ ความสามารถ และจิตใจ



เพื่อให้กลุ่มเป้าหมายของการปฏิบัติการมีมาตรฐานการครองชีพที่ดี มีสุขภาพดี และสถานภาพทางสังคมที่มีศักดิ์ศรีแห่งความเป็นมนุษย์”




สำหรับสังคมไทยได้ให้ความหมาย “สวัสดิการสังคม” ในพระราชบัญญัติส่งเสริมการจัดสวัสดิการสังคม พ.ศ. 2546 ไว้ว่า เป็นระบบการจัดบริการทางสังคมซึ่งเกี่ยวกับการป้องกัน การแก้ปัญหา การพัฒนา และการส่งเสริมความมั่นคงทางสังคม เพื่อตอบสนองความจำเป็นขั้นพื้นฐานของประชาชนให้มีคุณภาพชีวิตที่ดีและพึ่งตนเองได้อย่างทั่วถึง เหมาะสม เป็นธรรม และให้เป็นไปตามมาตรฐาน ทั้งด้านการศึกษา สุขภาพอนามัย ที่อยู่อาศัย การทำงานและการมีรายได้ นันทนาการ กระบวนการยุติธรรม และบริการสังคมทั่วไป โดยคำนึงถึงศักดิ์ศรีความเป็นมนุษย์ สิทธิที่ประชาชนจะต้องได้รับ และการมีส่วนร่วมในการจัดสวัสดิการสังคมทุกระดับ
1) แนวคิดสวัสดิการสังคมแบบสังคมนิยม เป็นแนวคิดที่ให้รัฐเป็นผู้ดำเนินการจัดสวัสดิการสังคมให้กับประชาชน สวัสดิการสังคมเพื่อประชาชนเป็นสิทธิขั้นพื้นฐานของสังคม ดังนั้นรัฐบาลจึงมีหน้าที่ในการจัดสวัสดิการให้กับประชาชนทุกคนโดยไม่จำกัดชนชั้น ประกอบด้วย การให้สิทธิ เสรีภาพ และโอกาสแก่ประชาชนทุกคน
2) แนวคิดสวัสดิการสังคมแบบเสรีนิยม และโครงข่ายความปลอดภัยทางสังคม หมายถึง การบริการของรัฐด้านการศึกษา ด้านสุขภาพ ความช่วยเหลือของรัฐที่ให้กับกลุ่มคนด้อยโอกาส โครงการประกันสังคมที่รัฐเป็นผู้จัดโดยการร่วมมือของผู้ประกอบการและลูกจ้าง และโครงการอื่นๆ ที่กลุ่มเอกชนและประชาชนร่วมกันจัดขึ้นมาเพื่อช่วยเหลือซึ่งกันและกัน มี 4 ลักษณะ
(1) การบริการสังคม (Social Services)
(2) การสังคมสงเคราะห์ (Social Assistance)
(3) การประกันสังคม (Social Insurance)
(4) การช่วยเหลือและบริการสังคมโดยเอกชน/องค์กรสาธารณประโยชน์ต่างๆ

3. แนวคิดเกี่ยวกับความมั่นคงของมนุษย์



การวิเคราะห์เรื่องความมั่นคงของมนุษย์สำหรับประเทศไทย 



1. ความมั่นคงเพื่อใคร ปัจจุบันประเทศไทยเล็งเห็นความสำคัญเรื่องความมั่นคงของมนุษย์โดยมุ่งที่ปัจเจกชนเช่นเดียวกัน เพราะที่สุดแล้วความมั่นคงของชาติไทยก็เพื่อความมั่นคงของประชาชนคนไทยนั้นเอง กล่าวคือ ความมั่นคงของมนุษย์ คือ ความมั่นคงของประชาชนแต่ละคน ซึ่งประชาชนในที่นี้ หมายถึง สมาชิกทุกคนในสังคมไทย ไม่มีข้อยกเว้นว่าคนๆ นั้นจะเป็นคนไทยโดยกำเนิดหรือไม่ รวมถึงชาวต่างชาติที่มาพักอาศัยประกอบอาชีพในประเทศไทย และนักท่องเที่ยวที่เดินทางมาท่องเที่ยวในประเทศไทยอย่างถูกกฎหมายด้วย ซึ่งสมาชิกทุกคนในสังคมไม่ว่าจะเป็นกลุ่มใดก็ตามจำเป็นต้องได้รับ “การจัดการจากภาครัฐ” ประกอบกับ “การจัดการกับชีวิตตนเอง” ไปพร้อมกัน เพื่อให้เกิดความมั่นคง



2. คุณค่าสำคัญ 2 ประการของความมั่นคงของมนุษย์ คือ ความปลอดภัยทางร่างกายและความมีเสรีภาพส่วนบุคคล 




(1) ความปลอดภัยทางร่างกาย หมายถึง การปกป้องร่างกายจากความเจ็บปวดและการถูกทำร้าย (Freedom from Fear) รวมถึงการมีคุณภาพชีวิตที่ดีตามความจำเป็นพื้นฐาน (Freedom from Want)




(2) ความมีเสรีภาพส่วนบุคคล หมายถึง เสรีภาพขั้นพื้นฐานในเรื่องความเป็นส่วนตัวและการเลือกวิถีชีวิต (เช่น การแต่งงาน การทำงาน กฎหมายส่วนบุคคล การปรับตัวทางด้านเพศสัมพันธ์) และเสรีภาพพลเมือง (เสรีภาพในการจัดการในเรื่องประเพณี วัฒนธรรม สังคม เศรษฐกิจ และการเมือง)



ความมั่นคงของมนุษย์จำเป็นต้องประกอบด้วย คุณค่าสำคัญ 2 ประการนี้ ความปลอดภัยทางร่างกายและการมีคุณภาพชีวิตที่ดี มีความเกี่ยวพันกับเสรีภาพส่วนบุคคล การได้รับความเจ็บปวด และการถูกทำร้ายร่างกาย หมายถึง การไม่มีเสรีภาพส่วนบุคคล หน่วยงานของรัฐที่ดูแลเรื่องความปลอดภัยจะต้องใช้วิธีที่จะทำให้แน่ใจว่าประชาชนจะไม่ทำร้ายเบียดเบียนซึ่งกันและกัน หรือทำลายกฎระเบียบทางสังคมโดยการตัดรอนสิทธิเสรีภาพส่วนบุคคลให้ลดน้อยลง รูปแบบการปกครองแบบใช้อำนาจเด็ดขาดของรัฐอาจจะสร้างสังคมที่ได้รับการปกป้องจากอันตรายต่างๆ ได้ 
การจัดระเบียบสังคมสามารถทำให้แต่ละคนรู้ว่าตนเองควรจะยืนอยู่ ณ จุดใดและจะปลอดภัยจากอันตรายต่างๆ ตราบเท่าที่พวกเขาเคารพข้อห้าม และกฎระเบียบข้อบังคับต่างๆ  ความมั่นคงของมนุษย์จึงหมายถึง ความสมดุลระหว่างความต้องการความปลอดภัยกับความต้องการมีเสรีภาพ



นอกจากนี้ เป้าหมายหรือคุณค่าของความมั่นคงตามทิศทางใหม่ของไทยจะต้องยึดเศรษฐศาสตร์กระแสรองมากขึ้นนั่นคือ เศรษฐกิจพอเพียง เป้าหมายของระดับการพัฒนาอัตราการเจริญเติบโตทางเศรษฐกิจอันเป็นตัวบ่งชี้ระดับการพัฒนายังคมมีความจำเป็นต้องใช้เป็นเครื่องชี้วัดพื้นฐาน แต่การวัดคุณภาพชีวิตความเป็นอยู่ที่ดีของมนุษย์จะวัดแต่อัตราการเจริญเติบโตอย่างเดียวนั้นย่อมไม่เพียงพอ จำต้องคำนึงถึงความเสมอภาคเท่าเทียมกันในการเข้าถึงโอกาสทางสังคมของคนไทยทุกคน ความมีเสถียรภาพทางเศรษฐกิจ ก็มีงานทำของประชาชน เพราะการว่างงานเป็นความทุกข์ของบุคคลและก่อให้เกิดปัญหาสังคมต่างๆ มากมายตามมา ดังนั้นเศรษฐศาสตร์กระแสรองจะต้องเข้ามามีบทบาทมากขึ้นโดยเน้นที่ความสุขและความพอเพียงตามสถานภาพของแต่ละคน แต่ละท้องถิ่น และแต่ละชุมชน



คุณค่าของความมั่นคงอาจพิจารณาจากความสามารถในการพึ่งพาตนเองได้ของคนไทย ซึ่งการพึ่งพาในที่นี้ หมายถึง
1) ทางด้านสุขภาพ คือ การมีร่างกายที่สมบูรณ์ แข็งแรง การมีจิตใจอารมณ์ที่ดี มีความพร้อมที่จะปรับตัวอยู่ร่วมกับผู้อื่นในสังคม
2) การมีปัญญา คือ การคิดอย่างเป็นระบบและเป็นเหตุเป็นผล
3) การมีจิตสำนึกสาธารณะมีความเป็นประชาสังคม มีการรวมตัวของสมาชิกในสังคม เพื่อเชื่อมประสานผลประโยชน์จากทรัพยากรหรืออำนาจระหว่างปัจเจกชนกับรัฐ โดยมีเป้าหมายของประชาสังคม คือ “การเพิ่มคุณภาพชีวิตที่ดีของสมาชิกทุกคนในสังคม”




3. การคุกคามความมั่นคงมีได้ทั้งทางตรงและทางอ้อมจากแหล่งต่างๆ ซึ่งเกี่ยวพันกับอำนาจในระดับต่างๆ ตั้งแต่ระดับครอบครัวขึ้นไปจนถึงระบบเศรษฐกิจโลก การคุกคามนี้อาจเกิดขึ้นในหลายรูปแบบ เป็นภาวะคุกคามความมั่นคงของมนุษย์ทุกชาติ ทุกเผ่าพันธุ์ในโลก ซึ่งส่วนใหญ่เป็นสิ่งที่สามารถป้องกัน ปราบปราม หรือกำจัดได้  มีบางปัจจัยเท่านั้นที่ยากต่อการป้องกัน เช่น ภัยธรรมชาติที่เกิดขึ้นโดยคาดไม่ถึง




การคุมคามทางตรง เช่น ยาเสพติด , การใช้ความรุนแรง การเสียชีวิตจากการฆาตกรรม/การทำร้ายจนเกิดความพิการ , การลดคุณค่าความเป็นมนุษย์ , (การล่อลวงซื้อขายสตรีและเด็ก , การใช้เด็กเป็นขอทาน , การใช้แรงงานสตรีและเด็ก , การจับเด็กเรียกค่าไถ่) การมีอคติและการใช้อำนาจบังคับ , ความขัดแย้งระหว่างประเทศ และการมีอาวุธที่มีอำนาจการทำลายล้างสูง




การคุกคามทางอ้อม เช่น การขาดแคลนสิ่งจำเป็น , การเกิดโรค , ภัยธรรมชาติ และอุบัติภัยที่มนุษย์ก่อให้เกิดขึ้น , ความด้อยพัฒนา , การอพยพของประชากร และการเปลี่ยนแปลงด้านสิ่งแวดล้อม




ทั้งนี้ รัฐจะต้องวิเคราะห์ภาวะคุกคามที่มีต่อตนเองควบคู่ไปกับภาวะคุกคามต่อประชาชนในประเทศ เพื่อกำหนดนโยบาย หรือค้นหาวิธีการที่จะลดภาวะคุกคามต่างๆ เหล่านั้น ภาคประชาชนจะต้องเรียนรู้ และเข้ามามีบทบาทมากขึ้น ปกป้องตนเองจากภาวะคุกคามต่างๆ อนึ่งภาวะคุกคามมีหลายปัจจัยและส่งผลโดยตรงถึงครัวเรือนผ่านสื่อในรูปแบบต่างๆ รัฐจำเป็นต้องปรับบทบาทของตนในการสร้างภูมิคุ้มกันให้กับปัจเจกบุคคล และชุมชนในการป้องกันตนเองไม่ให้ถูกครอบงำ โดยขาดการไตร่ตรองพิจารณา และจะต้องใช้วิจารณญาณในการวิเคราะห์ภาวะคุกคามนั้นมาเป็นโอกาสในการพัฒนาให้ได้ด้วย



4. วิธีการที่ทำให้เกิดความมั่นคง มี 4 ประการดังนี้
(1) การจัดการเรื่องความมั่นคงของมนุษย์ วิธีการใช้กำลังเป็นเครื่องมือระดับทุติยภูมิ ในทางที่การพัฒนามนุษย์และการปกครองและแบบธรรมาภิบาลเป็นเครื่องมือที่สำคัญลำดับแรก
(2) ความร่วมมือกันในระยะยาวของหน่วยงานระหว่างประเทศ ทั้งราชการและเอกชน
(3) แนวคิดถือเอา “พลังแห่งความนุ่มนวล พลังแห่งปัญญา Soft Power” หรือศิลปะการชักจูง เป็นเครื่องมือสำคัญในการแก้ไขปัญหาความขัดแย้ง ด้วยการเผยแพร่ข้อมูล ข่าวสาร แนวความคิดในการดำเนินงาน เพื่อสร้างความเข้าใจ และความร่วมมือ ร่วมใจให้เกิดขึ้นอย่างสันติ
(4) รัฐ องค์กรระดับภูมิภาค และองค์กรระหว่างประเทศ รวมทั้งองค์กรพัฒนาเอกชนต่างๆ ควรร่วมกันกำหนดแนวทางปฏิบัติเกี่ยวกับความมั่นคงของมนุษย์

4. แนวคิดเรื่องระบบการพัฒนาสังคมที่นำไปสู่ความมั่นคงของมนุษย์ (3)




ระบบการพัฒนาสังคมมีสองระบบคือ (1) ระบบการพัฒนาสังคมในชุมชนให้เป็นไปตามทฤษฎีการพึ่งตนเอง และเศรษฐกิจพอเพียง (2) ระบบการพัฒนาที่มุ่งให้เป็นตามมาตรฐานสากลโลก ตามทฤษฎีความทันสมัย ระบบการพัฒนาสังคมแบบแรกยึดแนวปรัชญาเศรษฐกิจพอเพียงและการพึ่งตนเองและร่วมกันคิดร่วมกันทำกิจกรรมต่างๆ  ส่วนระบบการพัฒนาแบบหลังได้รับอิทธิพลจากกระแสการพัฒนาเศรษฐกิจทุนนิยมโลก อันเป็นกระแสหลักของการพัฒนาในปัจจุบัน ระดับมหภาค ซึ่งส่งผลกระทบให้สังคมอ่อนแอไม่เป็นปึกแผ่นมั่นคง และสร้างภาระหนี้สินแก่ประชาชนค่อนข้างมาก ระบบการพัฒนาสังคมทั้งสองระบบได้รับการยอมรับและ

(3) จากบทคัดย่อการศึกษาระบบการพัฒนาสังคมที่นำไปสู่ความมั่นคงของมนุษย์ โดย คณะผู้วิจัย                   ซึ่งมี ศ.ดร. จำนงค์ อดิวัฒนสิทธิ์ เป็นหัวหน้าคณะนักวิจัย
ปฏิบัติในระดับที่ไม่แตกต่างกันมากนัก กระบวนการพัฒนาสังคมมีการดำเนินการตามขั้นตอนโดยเริ่มตั้งแต่จุดประกายความคิด การระดมความคิดเห็นของทุกฝ่าย การมีส่วนร่วมในกิจกรรมการพัฒนา การกำหนดวัตถุประสงค์ การทำงบประมาณ การจัดหาวัสดุอุปกรณ์ การจัดกำลังคนให้เหมาะสม การเริ่มต้นดำเนินงานจนถึงเป้าหมายและการประเมินผลลัพธ์ ในบางชุมชนมีการก้าวกระโดดข้ามขั้นตอนแรกๆ โดยเป็นไปตามสภาพการพัฒนาที่มีอยู่ในชุมชนก่อนและในบางชุมชนกระบวนการพัฒนามีลำดับขั้นตอนเหมือนกับกระบวนการที่เรียกชื่อต่างๆ กัน เช่น ประชาสังคม ยุทธศาสตร์การพัฒนา การทำแผนแม่บทชุมชน การพัฒนาเพื่อให้ชุมชนเข้มแข็งพึ่งตนเอง และกระบวนการพัฒนาแบองค์รวม



ทิศทางการพัฒนาสังคมของประเทศไทยประกอบด้วยการพัฒนาจิตสำนึกและการพัฒนาคุณธรรมและจริยธรรม การมุ่งไปในทิศทางที่เป็นความต้องการของประชาชนในพื้นที่การพัฒนาความรู้ของมนุษย์ การมุ่งพัฒนาให้ประชาชนพึ่งตนเอง เร่งฟื้นฟูคุณค่าความสัมพันธ์แบบปฐมภูมิ ประเพณีวัฒนธรรมและความเชื่อมทางศาสนาและอนุรักษ์ฟื้นฟู และพัฒนาทรัพยากรธรรมชาติให้สมบูรณ์



รูปแบบของการพัฒนาจากการศึกษาพบว่ามีสามรูปแบบ คือ การพัฒนาโดยองค์การบริหารของรัฐ การพัฒนาตามแนวองค์กรชุมชน และการพัฒนาองค์กรเอกชน การพัฒนาแบบผสมผสาน นโยบายการพัฒนาของรัฐในระดับมหภาคมุ่งเพื่อให้เกิดการอยู่ดี มีสุข ของประชาชนทั่วประเทศ และมุ่งพัฒนาเพื่อการยกระดับมาตรฐานการครองชีพของประชาชนให้สูงขึ้นตามมาตรฐานสากลและมาตรฐานของระบบทุนนิยม สำหรับบทบาทและภารกิจของกระทรวงการพัฒนาสังคมและความมั่นคงของมนุษย์ ได้พบว่ามีการจำแนกบทบาทและภารกิจตาม       กลุ่มงาน ตามโครงสร้างของหน่วยงาน ตามเป้าหมายยุทธศาสตร์และผลผลิต แต่กระทรวงก็มีข้อจำกัดในเรื่องการปฏิบัติภารกิจและบทบาท เช่น ข้อจำกัดด้านงบประมาณที่ไม่สอดรับกับนโยบายหลัก ซึ่งให้ความสำคัญกับภารกิจตามนโยบายของรัฐ และความเหลื่อมล้ำระหว่างบทบาทของการพัฒนา ข้อจำกัดในภารกิจของการพัฒนาระบบสารสนเทศ รวมทั้งข้อจำกัดเรื่องการตีความหมายของการพัฒนาเป็นการสงเคราะห์ เป็นต้น โครงสร้างและบทบาทที่ควรจะเป็นของกระทรวงควรจะอยู่ในรูปของคณะกรรมการที่ทำหน้าที่ในการพัฒนาสังคม



ข้อเสนอแนะในเชิงนโยบาย รวมอยู่ในหลักการส่งเสริมความสัมพันธ์เชิงปฐมภูมิระดับครอบครัว กำหนดรูปแบบการพัฒนาเป็นทวิภาคี พหุภาคี และเครือข่าย โดยให้ทุกคนมีส่วนร่วมคิด ร่วมทำ ร่วมแก้ปัญหาตามความสามารถ เพื่อมุ่งสู่เป้าหมายระดับปัจเจกบุคคล ระดับครอบครัว ระดับชุมชน และระดับชาติ กระทรวงการพัฒนาสังคมและความมั่นคงของมนุษย์ควรมีนโยบายเร่งด่วนคือ การเฝ้าระวังเตือนภัยทางสังคม โดยควรวางยุทธศาสตร์อย่างเป็นรูปธรรม และกระทรวงควรส่งเสริมให้ชุมชนมีการเรียนรู้ปัญหา และความต้องการต่างๆ รวมทั้งวิธีการแก้ปัญหาด้วยตนเอง



ส่วนข้อเสนอแนะในเชิงปฏิบัติต้องใช้รูปแบบกระบวนการพัฒนาแบบองค์รวมเชิงบูรณาการให้มากขึ้น ควรฝึกผู้นำชุมชน และให้เกียรติยกย่องผู้นำตามธรรมชาติในชุมชน ควรมีการพัฒนากลไกเกี่ยวกับการพัฒนาอย่างเป็นระบบ โดยเฉพาะกลไกการพัฒนาของรัฐ และเอกชน การพัฒนาควรเป็นแบบพหุภาคี คือ รัฐ ประชาชน องค์กรพัฒนาเอกชน ธุรกิจเอกชน และวิศวกรทางสังคม ภารกิจและบทบาทของกระทรวงการพัฒนาสังคมและความมั่นคงของมนุษย์ ในระยะสั้นควรเป็นการช่วยเหลือผู้ด้อยโอกาส ผู้อ่อนแอ ถูกทอดทิ้ง ผู้ได้รับภัยพิบัติต่างๆ ในระยะกลาง และระยะยาว กระทรวงฯ ควรเป็นผู้ประสานงานในเรื่องการพัฒนา การเรียนรู้ของประชาชน และทิศทางการพัฒนาที่มุ่งเพื่อความมั่นคงของมนุษย์ เพื่อการอยู่ดี มีสุขของประชาชนนั้น จะต้องรวมเอาการพัฒนาทุกระบบย่อยในสังคมให้ขับเคลื่อนไปสู่เป้าหมายพร้อมๆ กันจึงจะทำให้ครอบครัวอบอุ่น ชุมชนเข้มแข็ง และสังคมมีความยั่งยืนอย่างแท้จริง โดยจะต้องรวมเอาการพัฒนาทุนทางสังคมทุกอย่างเข้าในระบบการพัฒนาด้วย

5. แนวคิดเกี่ยวกับศาสนาจากปณิธาน 3 ของท่านพุทธทาส



1. ให้ทุกศาสนาเข้าถึงแก่นแห่งศาสนาธรรมของตน



2. ให้เกิดความเข้าใจและปรองดองระหว่างศาสนา (สันติภาพ)



3. ให้ทุกศาสนาร่วมกันฉุดมนุษยชาติให้ออกจากอำนาจของวัตถุนิยม





( ศาสนาพุทธเป็นศาสนาแห่งปัญญา





( ศาสนาคริสต์เป็นศาสนาแห่งความรัก





( ศาสนาอิสลามเป็นศาสนาแห่งสันติภาพ

6. แนวคิดเกี่ยวกับศาสนาพุทธ


 
1. คู่มือมนุษย์ของท่านพุทธทาสภิกขุได้ชี้ให้เห็นว่าพุทธศาสนาเป็นศาสนาที่อาศัยสติปัญญา หรืออาศัยวิชาความรู้ที่ถูกต้องเพื่อทำลายความทุกข์และต้นเหตุของความทุกข์เหล่านั้นเป็นวิชา วิธีปฏิบัติ รวมทั้งด้วยกาย วาจา ใจ เพื่อเอาตัวรอดจากความทุกข์โดยการทำให้รู้ความจริงว่า “อะไรเป็นอะไร” สามารถทำอะไรให้ถูกต้องได้ด้วยตนเองจนถอนความยึดถือหลงใหลต่างๆ ออกมาเสียจากสิ่งทั้งปวงได้ เป็นการเข้าถึงตัวพระพุทธศาสนา ซึ่งหมายถึง ศิลปแห่งการครองชีวิต คือ เป็นการกระทำที่แยบคายสุขุมในการที่จะมีชีวิตอยู่เป็นมนุษย์ให้น่าดูน่าชม เลื่อมใส น่าบูชา โดยเราจะมีความงดงามในเบื้องต้นด้วยศีลบริสุทธิ์ : มีความงดงามในท่ามกลางด้วยการมีจิตใจสงบเย็นเหมาะสมที่จะทำงานในด้านจิต และมีความงดงามในเบื้องปลายด้วยความสมบูรณ์แห่งปัญญาคือรู้แจ้งสิ่งทั้งปวงว่าอะไรเป็นอะไร จนได้มีความทุกข์เกิดขึ้นเพราะสิ่งทั้งปวงนั้น ฯลฯ



2. ธรรมนูญชีวิต โดยพระพรหมคุณาภรณ์ (ป.อ. ปยุตโต) เป็นแนวทางการดำเนินชีวิตเพื่อให้รู้เท่าทันกับกระแสโลกาภิวัฒน์คือการนำวิถีธรรมมาเป็นวิถีชีวิต ประกอบด้วย คู่มือดำเนินชีวิต
 วินัยชาวพุทธ และมาตรฐานชีวิตของชาวพุทธ เพื่อดำเนินชีวิตและร่วมสร้างสรรค์สังคมให้ดีงาม มีความสุขความเจริญ มีความสำเร็จและเป็นประโยชน์ยิ่งขึ้น พุทธศาสนาเป็นคำสอนสายกลาง หรือสอนความพอดี สอนแนวทางความประพฤติตามหลักสัจธรรมที่เป็นอกาลิโกว่าด้วยประโยชน์สุขที่พึงได้อันเกิดจากการอยู่ร่วมสัมพันธ์กันโดยใช้ปัญญาด้วยเมตตา กรุณา หลักความเอื้ออาทร เห็นอกเห็นใจมากกว่าจะมุ่งทางผลประโยชน์ให้แก่ตน สามัคคี และปัญญา และก็มุ่งให้บรรลุถึงอิสรภาพทางจิตปัญญา ที่เป็นจุดหมายสูงสุดถึงขั้นที่ทำให้อยู่ในโลกได้โดยไม่ติดโลกหรือยู่เหนือโลก

7. ความรู้เรื่องชีวิต และครอบครัว (4)



สิ่งสำคัญที่สุดที่ทุกคนหวงแทนก็คือชีวิตเราเอง ลูกหลาน และครอบครัว เพราะฉะนั้นคนเราจะต้องรู้และปฏิบัติต่อชีวิตและครอบครัวอย่างไร เพื่อให้มีภูมิคุ้มกันที่จะสามารถยืดหยัดต่อสู้ให้อยู่รอดในสังคม เศรษฐกิจ และสิ่งแวดล้อมปัจจุบัน การดูแลสุขภาพตนเองทั้งกาย จิตใจ อารมณ์ และสมอง และการสร้างหรืออบรมเลี้ยงดูสั่งสอนบุตรหลานของเราให้เป็นผู้ที่จะสามารถ
ต่อสู้กับสิ่งต่างๆ ที่มีอยู่ในสังคมรอบตัวได้อย่างชาญฉลาดและอยู่รอดปลอดภัยจะเป็นชีวิตครอบครัวที่สมบูรณ์แบบปราศจากความทุกข์ และมีความสุขได้ตลอดรอดฝั่งและยาวนานจนตายจากไป เท่าที่มนุษย์ผู้มีความรู้และชาญฉลาด (และมีการศึกษา) ควรจะมี ไม่โง่ ไม่จน ไม่เจ็บ       ไม่เดือดร้อน หรือไม่เลี้ยงดูบุตรหลานด้วยความรักมากมายแต่ทำร้ายเข้าโดยไม่รู้ตัว จากการที่เราขาดความรู้ที่ถูกต้อง เพื่อเพิ่มศักยภาพลูกหลานซึ่งเป็นอนาคตของประเทศชาติต่อไป



ความรู้ที่ทุกคนพึงรู้ และปฏิบัติตามเพื่อให้มีเกราะชีวิตที่แข็งแกร่งพอเหมาะพอควร ได้แก่



1. ความรู้เกี่ยวกับสุขภาพ การดูแลสุขภาพตนเอง การป้องกันโรค เพื่อที่จะไม่ต้องเจ็บป่วยทั้งร่างกาย จิตใจ และอารมณ์ สามารถป้องกันได้กว่า 80% และไม่ต้องเสียค่าใช้จ่ายเงินทองมากมายในการรักษาโดยไม่จำเป็น



2. ความรู้เกี่ยวกับสุขภาพจิต ดูแลจิตใจไม่ให้เกิดความทุกข์ เศร้าโศก ด้วยการฝึกจิต มีสติ และสมาธิ



3. ความรู้ในการเลี้ยงดู อบรมสั่งสอนบุตรหลาน เพื่อพัฒนาสมองเด็กให้เป็นคนดี ฉลาด รับผิดชอบต่อสังคม ไม่สร้างความเดือดร้อนต่อผู้อื่น มีความสามารถประสบความสำเร็จ มีชีวิตอยู่รอดได้ในสังคมปัจจุบันด้วยตนเอง โดยไม่ต้องพึ่งพาพ่อแม่ตลอดไป ให้รู้จักกับความอดทน ความผิดหวัง รู้จักควบคุมอารมณ์ของตนเอง ไม่ทำร้ายตนเองและผู้อื่น สามารถแก้ปัญหาได้ด้วยเหตุผล มีความสมบูรณ์ด้วย IQ EQ AQ SQ MQ PQ และ RQ




4. ความรู้เกี่ยวกับธรรมะ เพื่อควบคุมตนเองไม่ได้เกิดความคิดหรือการกระทำ วาจา ไปเอาเปรียบ เบียดเบียนคนอื่นๆ ให้เกิดความทุกข์หรือเดือดร้อนทั้งแก่ตนเอง ครอบครัว และสังคมประเทศชาติ

(4) จากหนังสือเกราะแห่งชีวิตและครอบครัว เรียบเรียงโดย พท.พญ. กมลวรรณ ชีวพันธุศรี 158 หน้า พิมพ์ครั้งที่ 1 ตุลาคม 2547 โดย สมาคมอนุเคราะห์คลองเตยแห่งประเทศไทย



5. ความรู้พื้นฐานในการประกอบอาชีพ ซึ่งแต่ละคนจะมีความถนัดและความต้องการแตกต่างกันแต่ที่ทุกคนต้องรู้คือ การใช้ภาษาไทย ภาษาอังกฤษ ไอที การคำนวณ และความรู้ในวิชาที่จะประกอบอาชีพที่แตกต่างกัน ความสามารถในการคิดพลิกแพลงแตกต่าง (ความคิดริเริ่มสร้างสรรค์) การแก้ปัญหาเป็น มีไหวพริบรู้เท่าทันคน การมีวิจารณญาณ และการคิดวิเคราะห์

8. แนวคิดเลี้ยงลูกอย่างไรให้เมืองไทยเยาวชนดี 
คู่มือปลูกฝังคุณธรรมเด็กวัยแรกเกิด –วัยรุ่น (ของสำนักงานคณะกรรมการป้องกันและปราบปรามการทุจริตแห่งชาติ พฤษภาคม 2547) ปัญหาเยาวชน กับปัญหาครอบครัว ที่มีแนวโน้ม พุ่งสูงขึ้น ในขณะนี้ จะนำมาซึ่ง ปัญหาการขาดแคลน ผู้น้ำที่มีคุณภาพ และปราศจากวิสัยทัศน์ การบริการบ้านเมืองในอนาคต ดังนั้น  “การปฎิรูปการเลี้ยงดูบุตรหลาน ของพ่อแม่ไทย “ คือ      พ่อแม่ รู้เป้าหมาย จึงขอให้หันมาสนใจ และช่วยดูวิธีการเลี้ยงดูลูกอย่างไรให้มีคุณภาพต้องเป็นคนดี และทำอย่างไรลูกจึงจะเป็นคนดีไปได้ตลอดรอดฝั่ง คือ ไม่แสบ  ไม่โง่ และไม่แล้งน้ำใจ
4. สรุปสาระและขั้นตอนการดำเนินงาน

1. การคิด วางแผน เตรียมการจัดทำโครงการซึ่งควรใช้เครื่องมือ/แนวทางในการวิเคราะห์ปัจจัยต่างๆ ที่เกี่ยวข้องกับโครงการ 7 กระบวนการ ดังนี้


กระบวนการที่ 1 : 
การวิเคราะห์ขอบเขต กระบวนการในการดำเนินโครงการ (Project Flow) 
1) ขอบเขตโครงการคือ วิทยากรกระบวนการในพื้นที่ กทม. 50 เขต
2) ขั้นตอน และกระบวนการในการดำเนินงาน
(Plan Do check Archon Standard - PDCAS)




 


กระบวนการที่ 2 :
การวิเคราะห์ผลผลิต ผลลัพธ์ และตัวชี้วัดของโครงการ
1) ผลผลิต คือ ได้วิทยากรกระบวนการ 140 คน ใน 50 เขต พื้นที่ กทม. ซึ่งจะมีบทบาทที่สำคัญเป็นทีมวิทยากรในการอบรมให้ความรู้/พัฒนาทักษะแก่ อพม. ชุมชนในแต่ละเขต รวมทั้งเป็นพี่เลี้ยงขับเคลื่อนการทำงานของ อพม. ในระยะยาวต่อไป
2) ผลลัพธ์ คือ มี อพม. ซึ่งเป็นอาสาสมัครมีบทบาทชี้เป้า เฝ้าระวังเตือนภัยทางสังคม ประมาณชุมชนละ 1 คน รวม 1,740 ชุมชนใน 50 เขต กทม. ที่สามารถมีส่วนร่วมเป็นกลไกชี้สถานการณ์ทางสังคม เฝ้าระวังเตือนภัยทางสังคมประสานช่วยเหลือผู้ประสบปัญหา และผลักดันการจัดทำแผนงานโครงการด้านสังคมของชุมชน
3) ตัวชี้วัดความสำเร็จของโครงการ
- มีผู้ประสานงานจาก พสก. เขต 1 – 8 ร่วมกับ 50 เขต กทม.
- มีทีมวิทยากรกระบวนการ จำนวน 50 ทีม
- มี อพม. ชุมชนละ 1 คน จำนวน 1,740 คน ใน 50 เขต


กระบวนการที่ 3 : 
การวิเคราะห์ความสัมพันธ์และเชื่อมโยงระหว่างโครงการกับยุทธศาสตร์ต่างๆ
1. โครงการหลักที่ส่งผลต่อการบรรลุค่าเป้าหมายภายใต้ตัวชี้วัด
2. โครงการสนับสนุนที่ส่งผลต่อการบรรลุค่าเป้าหมายภายใต้ตัวชี้วัด
3. โครงการที่สัมพันธ์กับยุทธศาสตร์


กระบวนการที่ 4 :
การวิเคราะห์ผู้ที่เกี่ยวข้องกับโครงการ (Stakeholder Analysis)





- ผู้อนุมัติ , ผู้ประเมิน : พม. , กทม. และประชาชนในชุมชน





- ผู้ให้ : พม. , กทม./ผอ. เขต 50 เขต/ภาคีที่เกี่ยวข้องทุกภาคส่วน





- ผู้ได้รับผล : วิทยากรกระบวนการ , อพม. มีความรู้ ความเข้าใจ และทักษะ






ในการปฏิบัติงานด้านการพัฒนาสังคมและความมั่นคงของมนุษย์






ตามบทบาทหน้าที่


กระบวนการที่ 5 : 
การวิเคราะห์ประโยชน์ที่จะได้รับ (Cost/Benefit Analysis)





- มีการลงทุนในวงเงิน 773,500 บาท เพื่อสร้างวิทยากรกระบวนการ 140 คน






อพม. 1,740 คน ใน 50 เขต กทม.





- ผู้ที่จะได้รับประโยชน์
1) ภาคราชการ มีเครือข่ายภาคประชาชนเป็นอาสาสมัครทำหน้าที่ดูแลเฝ้าระวังเตือนภัยทางสังคม
2) ภาคประชาชน มีความรู้ความเข้าใจในบทบาทของภาคราชการ และเชื่อมประสานการทำงานระหว่างกันและกัน
3) ภาคธุรกิจและภาคสื่อ สามารถดำเนินการและให้การสนับสนุนได้ชัดเจน เพื่อบรรลุเป้าหมายของสังคมที่พึงประสงค์


กระบวนการที่ 6 : 
การวิเคราะห์ความสัมพันธ์กับโครงการอื่น
· โครงการอบรมวิทยากรกระบวนการเป็นโครงการต้นน้ำที่จะนำไปสู่โครงการร่วม และโครงการปลายน้ำอื่นๆ อีกมากมาย
· การศึกษาความเชื่อมโยงของโครงการต่างๆ ในภาพรวมทั้งหมดของกระทรวง พม. รวมทั้งโครงการอื่นๆ ในพื้นที่อย่างชัดเจน และเป็นจริงจะทำให้โครงการเกิดผลลัพธ์ที่มีประสิทธิภาพ


กระบวนการที่ 7 :
การวิเคราะห์ความเสี่ยงที่สำคัญ (Risk Analysis)





ดำเนินการโดยผ่านกรอบความคิด , การระดมสมอง , การสัมภาษณ์ และ





การทำ SWOT เพื่อให้สามารถบริหารความเสี่ยงอันจะทำให้เกิด





ประโยชน์จากโอกาส และหาแนวทางในการจัดการกับข้อจำกัดได้

2. การดำเนินงานตามโครงการซึ่งได้มีการพิจารณาวางแผนไว้แล้วตามกระบวนการที่ 1 คือ Plan Do Check Action Standard – PDCAS นั้น พอสรุปได้ดังนี้
1) P = Planning : (การวางแผน) ได้มีการวิเคราะห์และวางแผนจัดทำโครงการอย่างระมัดระวังเนื่องจากเกี่ยวข้องกับหลายภาคส่วนทั้ง สสว. 2 (พสก. 1 – 8) กทม. กระทรวงต่างๆ ที่เกี่ยวข้องและภาคประชาชน ซึ่งต้องอาศัยการบูรณาการแบบเป็นหุ้นส่วน (Partnership) และการมีส่วนร่วมของทุกภาคส่วนอย่างเป็นเครือข่ายและต่อเนื่องทั้งทรัพยากร งบประมาณ บุคลากร และกิจกรรม เพื่อเป้าหมายเดียวกันคือ ความสงบสุขของทุกคนในสังคม
2) O = Organizing (การวางระบบบริหารจัดการภายในองค์กร) โครงการที่มีลักษณะเป็นภาพรวมขององค์กรจะต้องได้รับความยอมรับ และร่วมพิจารณาทำให้เกิดความเข้มแข็งจากหน่วยงานภายในก่อนที่จะไปร่วมดำเนินการกับหน่วยงานภายนอก การรับผิดชอบโดยกลุ่มเล็กๆ และขาดการมีส่วนร่วมของสำนัก และกรมต่างๆ ในกระทรวงส่งผลกระทบต่อโครงการ
3) S = Staffing (การพิจารณาจัดสรรบุคลากร) ลักษณะงานของ พม. เป็นผู้เชื่อมโยงประสานก่อให้เกิดการขับเคลื่อนกระตุ้นสังคมให้เป็นไปในทิศทางที่พึงประสงค์ จึงมีบุคลากรจำกัดแต่สามารถไปจุดพลังกับหน่วยงานต่างๆ หามีศักยภาพและสมรรถนะเพียงพอ
4) Co = Coordinating (การประสานงาน) นับเป็นหัวใจที่สำคัญในการทำงานของ พม. ที่จะต้องมีการประสานสิบทิศตั้งแต่ในกลุ่ม/ฝ่ายใช้ยุทธศาสตร์เป็นตัวเชื่อมและประสานงานกันให้เป็นหนึ่ง ก่อนที่จะกระจายกันไปขยายผลต่อๆ ไปจนเติมขอบเขตพื้นที่และกลุ่มเป้าหมายในการฝึกอบรมต้องประสานให้ครบวงจรทั้งวิทยากร , ผู้มีส่วนเกี่ยวข้องในการคัดสรรผู้เข้าร่วมกิจกรรมตลอดจนสถานที่และสิ่งอำนวยความสะดวกต่างๆ
5) R = Rechecking/Reporting (การติดตาม และรายงานผล) เพื่อควบคุมความก้าวหน้า และแก้ไขปัญหาได้ทันท่วงทีต้องมีการติดตามผลและรายงานผู้ที่เกี่ยวข้องเป็นระยะๆ สม่ำเสมอ และการประชาสัมพันธ์โครงการที่เหมาะสม
6) B = Budgeting (การบริหารค่าใช้จ่ายและงบประมาณ) ต้องมีความรอบคอบซื่อสัตย์สุจริตให้กิจกรรมสามารถบรรลุผลอย่างมีประสิทธิภาพภายใต้งบประมาณที่จำกัดโครงการเชื่อมโยงประสานเครือข่าย และขอรับการสนับสนุนให้ส่วนที่มีศักยภาพเพียงพอ

3. ดำเนินการจัดอบรมวิทยากรกระบวนการ จำนวน 140 คน ซึ่งมีรายละเอียด ดังนี้


1. ผู้เข้าอบรม ประกอบด้วย ผู้ที่มีบทบาทโดดเด่นด้านสังคมของแต่ละเขต ดังนี้



1) ภาคประชาชนหรือภาคีเครือข่ายที่ สสว. 2 (พสก. 1 - 8) หรือเขตพิจารณาคัดเลือก   เขตละ 1 คน 






รวม 50 คน



2) เจ้าหน้าที่ กทม. 50 เขตๆ ละ 1 คน 


รวม 50 คน



3) เจ้าหน้าที่ สสว. 2 และ พสก. 1 - 8 


รวม 10 คน



4) เจ้าหน้าที่จากกระทรวงที่เกี่ยวข้อง และภาคีเครือข่าย 
รวม 15 คน



5) เจ้าหน้าที่ พม. สังกัดส่วนกลาง 


รวม 15 คน
2. หลักสูตรการอบรม เพื่อสร้างวิทยากรกระบวนการ อพม. ให้มีความรู้ ความเข้าใจ ทักษะ ความสามารถในการเป็นทีมวิทยากรและพี่เลี้ยงของ อพม. 1,740 คน ใน 50 เขต ซึ่งวิทยากรคือ นายทรรศิน สุขโต เจ้าหน้าที่บริหารอาวุโส พอช. ได้ให้ความรู้เกี่ยวกับสถานการณ์ของสังคมและโลก และการเป็นวิทยากรกระบวนการ (Facilitator) เพื่อทำหน้าที่เป็น People Empowerment ผู้ที่ดึงพลังศักยภาพความรู้แฝงของคนที่มีอยู่ถึง 70% ให้สามารถนำออกมาใช้ได้อย่างมีประสิทธิภาพในการพัฒนา โดยมีบทบาท ดังนี้



- Facilitator


- เป็นผู้เอื้ออำนวยความสะดวก แนะนำจัดหา และสร้างโอกาส 







  สนับสนุน ปัจจัย ฯลฯ เพื่อก่อให้เกิดการผลงานจากศักยภาพ







  แฝงนั้น



- Moderator


- เป็นผู้กระตุ้น เร่งรัด และสร้างบรรยากาศให้เกิดแรงจูงใจ



- Match Maker 

- เป็นผู้ทำให้เกิดการเชื่อมประสานระหว่างคนต่างๆ ให้สามารถ







  ทำงานได้



- Sponsor/Supporter
- เป็นผู้ส่งเสริม สนับสนุน คือ เติมเต็มในสิ่งที่จำเป็น
3. ร่วมวางแผนการดำเนินการขับเคลื่อนการฝึกอบรม อพม. 1,740 คน โดย สสว. 2 ร่วมกับ พสก. 1 - 8 และทีมวิทยากรกระบวนการ ในระหว่างเดือนพฤษภาคม  - สิงหาคม 2550
4. ต่อจากนั้น สสว. 2 , พสก. 1 -8 และทีมวิทยากรกระบวนการได้ดำเนินการอบรม อพม. หลักสูตร 1 วัน รวม 14 รุ่น จำนวน 1,760 คน สสว. 2 และ พสก.1 - 8 ได้มีการประชุมแกนนำวิทยากรกระบวนการจั้ดตั้ง”ชมรม อพม.กทม.” และคัดเลือกคณะกรรมการชมรมฯ

5. ผู้ร่วมดำเนินการ 
1. ผู้เสนอเป็นผู้ปฏิบัติ (กระบวนการวางแผน และฝึกอบรม) 60%






2. กลุ่มการส่งเสริมและประสานเครือข่าย (กระบวนการจัดการ) 20%






3. สสว. 2 , พสก. 1 - 8 และภาคีเครือข่าย






    (กระบวนการคัดเลือกวิทยากรกระบวนการผู้เข้ารับการอบรม) 20%

6. ผลสำเร็จของงาน



1. ได้กระตุ้นให้เกิดการตื่นตัว และเผยแพร่งานของ อพม. สู่ประชาชนในเขต กทม. 50 เขต อย่างน้อย 1,760 คน ได้ตระหนักถึงปัญหาสังคมที่มีผลกระทบทั้งโดยทางตรงและทางอ้อมกับทุกหน่วยของสังคม รวมทั้งส่งเสริมให้เกิดกลไกการเฝ้าระวัง เตือนภัยทางสังคมเกิดขึ้นในทุกชุมชน



2. เกิดเครือข่ายภาคราชการ และภาคประชาชน ซึ่งถ้ามีการสร้างให้เข้มแข็งอย่างเป็นระบบก็จะเป็นพลังที่สำคัญยิ่ง

7. วิเคราะห์เงื่อนไข หรือปัจจัยที่ก่อให้เกิดความสำเร็จของงาน



การสร้างความรู้ ความเข้าใจในการดำเนินงาน อพม. ซึ่งเป็นหัวใจของการพัฒนาสังคมและความมั่นคงของมนุษย์ ให้มีส่วนร่วมในการรับผิดชอบต่อสังคมต้องมีองค์ประกอบที่สำคัญ เช่น



1. มีการคิด วางแผนเกี่ยวกับโครงการอย่างรอบคอบเหมาะสม มีความเป็นไปได้ โดยการศึกษาข้อมูลอย่างละเอียดถี่ถ้วน และคำนึงถึงปัจจัยต่างๆ ที่จะเกี่ยวข้องกับโครงการ ตลอดจนมองความเชื่อมโยงระหว่างยุทธศาสตร์ โครงการ และปัจจัยต่างๆ ให้กระจ่าง



2. การให้ความสำคัญกับผู้ที่เกี่ยวข้องในการมีส่วนร่วมอย่างจริงจัง ตั้งแต่ร่วมคิด ร่วมวางแผน ร่วมดำเนินการ และร่วมรับผลประโยชน์ครบทุกกระบวนการ



3. การนำเสนอผู้บริหารให้การยอมรับและสนับสนุน



4. การมีทีมงานที่มีประสิทธิภาพ



5. การมีกิจกรรมติดตามสนับสนุน และประชาสัมพันธ์อย่างต่อเนื่อง



6. การจัดวางระบบที่ทุกฝ่ายสามารถเข้าถึง และมีส่วนร่วมได้จริง

8. การนำไปใช้ประโยชน์



1. มีความเหมาะสมกับสถานการณ์ปัจจุบันที่จะต้องเผยแพร่ความรู้เกี่ยวกับวิทยากรกระบวนการ อพม. ให้แทรกซึมเข้าไปในทุกองค์กร เพื่อเกิดการพัฒนาที่ยั่งยืน และจะมีประสิทธิภาพสูงสุดหากสามารถเข้าถึงทุกครอบครัว



2. เป็นการก่อให้เกิดการ Empowerment ทุนทางสังคม เพื่อก่อให้เกิดการเคลื่อนไหวในทางที่ดีและป้องกันแก้ไขปัญหาสังคม และเกิดโครงข่ายความปลอดภัยในสังคม ถ้าได้มีการส่งเสริมความเข้มแข็งแก่เครือข่ายจริงจัง



3. กระตุ้นให้ทุกภาคส่วนเกิดการรับผิดชอบต่อสังคมไทย และประเทศชาติ

9. ความยุ่งยากในการดำเนินการ/ปัญหา/อุปสรรค



1. การสร้างวิทยากรกระบวนการ เป็นเทคนิคและวิธีการที่ทุกคนมีความสามารถฝึกและทำได้หากมีความกล้า และได้ทดลองทำแล้วก็จะเกิดความมั่นใจในการเป็นวิทยากรกระบวนการ ซึ่งสามารถสร้างความเปลี่ยนแปลงให้กับสังคมได้อย่างดี



2. กระบวนการสร้างวิทยากรกระบวนการ ต้องได้รับการยอมรับและให้ความสำคัญมากๆ เพราะเป็นวิทยากรตัวคุณได้จริง หากได้รับการถ่ายทอดความรู้ ความเข้าใจ และทักษะที่ชัดเจน



3. วิทยากรกระบวนการจะต้องมีเวทีที่ใช้ในการดำเนินการตลอดจนมีนโยบายและปัจจัยสนับสนุนส่งเสริมที่เหมาะสม จึงจะสามารถดำเนินการได้



4. การให้ภาคประชาชน ซึ่งต้องมีภารกิจในการรับผิดชอบในอาชีพของตน เพื่อความอยู่รอดของครอบครัวต้องมารับบทบาทเป็นวิทยากรกระบวนการอาสาสมัครโดยไม่มีค่าตอบแทน หรือค่าตอบแทนเล็กน้อยและไม่สม่ำเสมอ นับว่าไม่เหมาะสมกับสถานการณ์ในปัจจุบัน



5. การสร้างวิทยากรกระบวนการจากเจ้าหน้าที่ กทม. โดยยังไม่มีการเชื่อมโยงโครงการและยุทธ์ศาสตร์เข้าด้วยกันแล้วเกิดช่องว่างในทางปฏิบัติเป็นอย่างมาก ไม่สามารถจะผลักดันงาน อพม. ให้เป็นส่วนหนึ่งของงานพัฒนาสังคมของ กทม. ได้

10. ข้อเสนอแนะ



1. การคัดเลือกคนเพื่อเป็นวิทยากรกระบวนการเป็นสิ่งสำคัญที่ต้องพิจารณาอันดับแรกในการเริ่มโครงการโดยต้องมีการประสานหน่วยงานที่เกี่ยวจ้องให้คัดเลือกคนที่มีคุณสมบัติ มีความพร้อม และต้องการที่จะทำงานด้านนี้ หรือเกิดจากการกระตุ้นเสริมสร้างให้เป็นจิตสำนึกที่จะปฏิบัติหน้าที่ด้วยความตั้งใจและเต็มใจ



2. วิทยากรกระบวนการจำเป็นจะต้องมีทีมงานและพี่เลี้ยงสนับสนุนอย่างต่อเนื่องสม่ำเสมอในการแก้ไขปัญหาอุปสรรคและสนับสนุนในสิ่งที่ต้องการที่เหมาะสม



3. การสร้างความรู้ ความเข้าใจในเรื่องการพัฒนาสังคมและความมั่นคงของมนุษย์เป็นสิ่งที่มีความสำคัญและจำเป็นอย่างยิ่ง สำหรับข้าราชการและเจ้าหน้าที่ของ พม. ทุกคน เพื่อให้
สามารถไปฝึกฝนพัฒนาความรู้ ความสามารถให้เป็นวิทยากรกระบวนการเพื่อให้เป็นพี่เลี้ยงแก่ทุกภาคส่วนของสังคม ในทุกระดับตั้งแต่ระดับบุคคล ระดับครอบครัว ระดับชุมชน และระดับชาติได้อย่างมีประสิทธิภาพ และความภาคภูมิใจ



4. พม. ต้องให้ความสำคัญกับ อพม. อย่างจริงจัง และมีความเชื่อมั่นว่า อพม. เป็นกลไกและเครื่องมือที่สำคัญที่จะช่วยยุทธศาสตร์ของชาติบรรจุวัตถุประสงค์ได้



5. การสร้างวิทยากรกระบวนการ ซึ่งสามารถสร้างความรู้ ความเข้าใจในยุทธวิธี แนวคิด และกระบวนการทำงานเพื่อพัฒนาเสริมสร้างจิตสำนึกของคนให้มีการพึ่งตนเองได้ และมีจิตสาธารณะต้องมีต้นแบบ (Best Practice) ซึ่งผู้ที่จะสามารถทำหน้าที่วิทยากรกระบวนการ อพม. ได้ดีที่สุดคือ เจ้าหน้าที่ของ พม. และขยายเครือข่ายออกไปในรูปแบบธุรกิจขายตรงตามยุทธศาสตร์ รู้เขา - รู้เรา และเข้าใจ เข้าถึง พัฒนา



6. ควรมีคู่มือ/แนวทางความรู้ในภาพรวมของ พม. เพื่อเป็นกรอบในการดำเนินงานของวิทยากรกระบวนการ และ อพม. ให้เป็นไปในมาตรฐานเดียวกัน
หมายเหตุ
เป็นการรวบรวมความรู้ที่เป็น best practice  ของ เจ้าหน้าที่ผู้ปฏิบัติงาน อพม. ในเขตกรุงเทพมหาน่คร  และ  TK จาก นางสาวชุลีพร  ตั้งฤทธิ์ปราณี  นักพัฒนาสังคม 8 ว

การพัฒนาโครงการศึกษาข้อมูล

